SPA เข้าซื้อ-ร่วมทุน “บ้านสวน มาสสาจ” มูลค่า 45 ลบ.พร้อมรับรู้รายได้ 1 ส.ค.นี้
SPA เข้าซื้อ-ร่วมทุน"บ้านสวน มาสสาจ" มูลค่า 45 ลบ.และเริ่มรับรู้รายได้ 1 ส.ค.นี้
27 ก.ค. 2558

บริษัท สยามเวลเนสกรุ๊ป จำกัด (มหาชน) หรือ SPA ระบุว่าเมื่อวานนี้ (26 ก.ค.) บริษัทได้ลงนามสัญญาซื้อทรัพย์สินและสัญญาร่วมดำเนินธุรกิจของบ้านสวนมาสสาจ (Baan  Suan Massage) จำนวน 5 สัญญา มูลค่ารวม 45 ล้านบาท ซึ่งเป็นการลงนามร่วมกับบุคคลธรรมดาที่ไม่เกี่ยวข้องกัน โดยสัญญามีผลและบริษัทเริ่มรับรู้รายได้ในวันที่ 1 ส.ค.58 นี้
สำหรับสัญญาทั้ง 5 ฉบับ ได้แก่ สัญญาซื้อทรัพย์สินของบ้านสวนมาสสาจ สาขานนทบุรี ,สัญญาซื้อทรัพย์สินของบ้านสวนมาสสาจ สาขารามอินทรา ,สัญญาซื้อทรัพย์สินของบ้านสวนมาสสาจ สาขารามคำแหง ,สัญญาร่วมดำเนินธุรกิจบ้านสวนมาสสาจ สาขาเจริญนคร  และสัญญาโอนสิทธิในเครื่องหมายทางการค้า ซึ่งใช้ในการประกอบกิจการของบ้านสวนมาสสาจ มาเป็นของบริษัท
ทั้งนี้ สัญญาร่วมดำเนินการธุรกิจบ้านสวนมาสสาจ ที่สาขาเจริญนคร เนื่องจากพื้นที่ประกอบกิจการบ้านสวนมาสสาจสาขาเจริญนคร เป็นพื้นที่เช่า ซึ่งมีข้อจำกัดเกี่ยวกับการโอนสิทธิการเช่า บริษัทจึงได้เช่าดำเนินกิจการสาขาดังกล่าวในรูปแบบการร่วมดำเนินธุรกิจ โดยแบ่งสัดส่วนรายได้กับผู้ร่วมดำเนินธุรกิจ